Elina Ylivakeri

Elina Maria Ylivakeri (myöhemmin Rajala; 25. heinäkuuta 1943 Hämeenkyrö – 19. joulukuuta 1988 Hämeenkyrö)Kuolleita (maksullinen artikkeli) Helsingin Sanomat 22.12.1988, HS Aikakone. Viitattu 8.5.2018. oli suomalainen malli ja varatuomari. Hänen puolisonsa oli kirjailija Panu Rajala, joka julkaisi Ylivakerista suurta kohua herättäneen elämäkerran vuonna 1997.

Ylivakeri syntyi Hämeenkyrössä uskonnolliseen maalaistalon perheeseen sen toiseksi vanhimpana lapsena. Hän kirjoitti ylioppilaaksi vuonna 1962 ja aloitti teologian opinnot Helsingin yliopistossa. Ylivakeri teki myöhemmin opintojensa ohessa myös mallin töitä ja onnistui muutamassa vuodessa nousemaan alansa suomalaiseksi huippunimeksi. Vuonna 1968 hän muutti New Yorkiin jatkamaan valokuvamallin uraansa ja jätti samalla opintonsa kesken. Ylivakeri oli Eileen Fordin mallitoimiston palveluksessa ja toimi useiden tunnettujen muotikuvaajien, muun muassa Richard Avedonin mallina. 

Kyllästyttyään pinnalliseksi ja kovaksi kokemaansa muotimaailmaan Ylivakeri palasi Suomeen vuonna 1972. Hän opiskeli oikeustiedettä Helsingin yliopistossa ja tapasi pääkaupungissa myös tulevan puolisonsa Panu Rajalan, jonka kanssa hän meni naimisiin 1975. Heille syntyi kolme lasta.https://johiltunen.wordpress.com/tag/elina-ylivakeri/ Ylivakeri valmistui oikeustieteen kandidaatiksi vuonna 1980 ja työskenteli pari vuotta apulaisena Ikaalisten tuomiokunnassa. Saatuaan varatuomarin arvon vuonna 1983 hän palasi perheineen Hämeenkyröön ja työskenteli Hämeenkyrön kunnan oikeusavustajana kuolemaansa asti. Hän kuoli rintasyöpään vuonna 1988.

 Lähteet 
Panu Rajala: Enkeli tulessa – Elinan suljetut elämät, Otava 1997. 

Viitteet

Luokka:Suomalaiset mallit
Luokka:Suomalaiset juristit
Luokka:Vuonna 1943 syntyneet
Luokka:Vuonna 1988 kuolleet